b'\n_START_ARTICLE_\nPel\xc4\x97ki\xc5\xb3 akmuo\n_START_SECTION_\nAkmuo\n_START_PARAGRAPH_\nSt\xc5\xabkso dirvonuojan\xc4\x8dios auk\xc5\xa1tumos vir\xc5\xa1uje. Akmuo netaisyklingo trikampio pavidalo, smaigaliu nukreiptas \xc4\xaf vakarus, 5,8 m ilgio, 4,3 m plo\xc4\x8dio ir 0,9-1,22 m auk\xc5\xa1\xc4\x8dio vir\xc5\xa1 \xc5\xbeem\xc4\x97s pavir\xc5\xa1iaus. Jis pilkos spalvos, plok\xc5\xa1\xc4\x8diu, lygiu pavir\xc5\xa1iumi, kurio vidurin\xc4\x97je dalyje yra 87\xc3\x9770 cm dyd\xc5\xbeio ir iki 3 cm gylio \xc4\xaflinkimas. Pavir\xc5\xa1iaus pietrytin\xc4\x97je ir pietin\xc4\x97je dalyje gausu dubens pavidalo duobu\xc4\x8di\xc5\xb3 (apie 89), kurios yra 3-4,5 cm skersmens, 0,5-1 cm gylio. Did\xc5\xbeiausia duobut\xc4\x97 siekia 8 cm skersmens ir 4 cm gylio. Saugomos teritorijos plotas 2,16 m\xc2\xb2._NEWLINE_0,5 km \xc4\xaf \xc5\xa1iaur\xc4\x97s vakarus yra S\xc5\xabd\xc4\x97n\xc5\xb3 akmuo su dubeniu.\n_START_SECTION_\nIstorija\n_START_PARAGRAPH_\nSeniau i\xc5\xa1 po akmens try\xc5\xa1ko \xc5\xa1altinis. Pasakojama, kad ant akmens naktimis \xc5\xa1oka velniukai, pasirodo \xc5\xa1m\xc4\x97klos; kad pagoni\xc5\xb3 laikais ant jo vaidilut\xc4\x97s k\xc5\xabrendavo ugn\xc4\xaf ir aukodavo aukas dievams._NEWLINE_Nuo 1972 m. \xe2\x80\x93 respublikin\xc4\x97s reik\xc5\xa1m\xc4\x97s archeologijos paminklas (AR524). 1997 m. paskelbtas Lietuvos Respublikos kult\xc5\xabros vertybe (A436), 1998 m. \xe2\x80\x93 kult\xc5\xabros paminklu,  2005 m. pripa\xc5\xbeintas valstyb\xc4\x97s saugomu paminklu. _NEWLINE_Nuo 1964 m. paskelbtas geologiniu gamtos paminklu.'